四月十三日池上飲
作者：晁公遡
朝代：宋

paragraphs: 圓荷受白露，可愛池上凉。
相將携筇來，羽衣颯飄揚。
停觴待明月，少焉出西方。
澄波照河漢，俯仰清茫茫。
悠然望高天，邀月入我觴。
肺肝聊一洗，吸此空中光。
微風吹芙蕖，雜以草木香。
豈復知有暑，踏冰挾飛霜。
樂哉且勿歸，況乃夜未央。
自疑非人間，今夕不可忘。